钦定古今图书集成/理学汇编/字学典/第072卷 > 《宋黄伯思法帖刊误》 > 《第九王大令书上》
## 钦定古今图书集成/理学汇编/字学典/第072卷 > 《宋黄伯思法帖刊误》 > 《第九王大令书上》

此卷《王大令部》，伪者最少，相过无复日借，非献之韵
自可赏。

鹅，还慰姊意帖，鹅者，王氏子姓之小字耳，犹袁羊顾
虎之类，或以此鹅即逸少所爱之鹅，甚可鄙笑/。《二十
九日帖》云，“昨遂不奉恨深”，此近世人语，非子敬书。《静
息帖》云：“赖消息，内外极生冷”，“内外”二字，本行旁注，故
字差小，而昧者摹填著行中，非也。当依本为胜。诸帖
中此例甚多，如《十七帖》中“远想慨然”、《孔琳之帖》“恨恨
‘脚中转剧’”等字，本皆侧注，后人摹以入行，虽失格体，
犹于理未害。至于读《兰亭叙》者，以“不知老之将至”，旁
一“僧”字为逸少作“曾”字之误，借使摹入行中，则害理
矣。案《古兰亭叙》本二十八行至第十四行间特阔者，
盖接纸处而不与“知”字，适在此行之末。梁舍人徐僧
权于其旁著名，当时谓之“押缝。”梁御府中法书率如
此，而此帖“僧”字下亡其“权”字。近世人殊不知此乃云
僧者“曾”之误，因读为“曾不知老之将至”，非也。又案《晋
史逸少本传》及《书录》第十卷皆载此叙，但云“不知老
之将至”，而无“曾”字，益可是正。乃知善摹帖者，勿问其
黵灭注缺、横斜、细大，一放其本而不小异，乃不失真
矣。今法帖多妄更易之，至以注字入行，大小既殊，体
不缀属。后人不晓，从而效之，一行之中，洪纤顿异，号
“子母体”，如第五卷近世伪作《释智果书》是也。每一观
之，使人深慨。

《静息帖》云：“礜石深”是可疑事。兄憙患散辄发痈，散者，
寒食散之类，散中盖用礜石，是性极热有毒，故云深
可疑也。刘表在荆州与王粲登障山，见一冈不生百
草，粲曰：“此必古冢，其人在世服生礜石，热蒸出外，故
草木焦灭。凿看果墓，礜石满茔。”又今洛水冬月不冰，
古人谓之温。洛下亦有礜石，今取此石置瓮水中，水
“亦不冰，又鹳伏卵以助煖气，其烈酷如此，固不宜饵
服。”子敬之语实然，聊附于此。

《异苑》：魏武北征，逾顿，升岭眺瞩，见山冈不生百草。王粲曰：“是古冢。此人在世服礜石，而石生热蒸出外，故草木焦灭。”即令发看，果得大墓，内有礜石满茔。〈此段《本草》误列在礜石部。〉此云：“刘表登障山”，当别有出

《授衣帖》，历世所传，自为一卷，《法帖》中亡，其帖尾政在
此耳。下当云：“当今可复使不万全，不愿以其多筭难
易，得之，便自可令不为因絫耳。比者忉怛，当不可言，
当不可言！献之死罪。”《法帖》无此四十三字。又其间多
有燥笔及鱼食处，而官帖不复依本，其失多矣。
《奉对帖》云：“方欲与姊极当年”之足，以之偕老，岂谓乖
反至此？当是与郗家帖也。案子敬病笃，请道士上章，
法应首过。子敬曰：“不忆馀事，惟省与郗家离婚。”子敬
前室郗昙女也。郗氏自太尉鉴后，为江左名族，其姓
读如𫄨绣之𫄨，而世人以俗书郗字作郄，因读为郤
诜之郤，非也。郤诜乃《春秋》晋大夫郤縠，郗鉴乃汉御
史大夫郗虑之后。姓原既异，音读迥殊。后世因俗书
相乱，郗郤二姓，遂不复辩，亦近代氏族及小学，二家
之学不讲故也。陆鲁望博古矣，其诗云“一段清香染
郄郎”，亦误读也。今因《郗氏帖》，聊尔及之，以纠俗缪。
梁中书郎虞龢表云：“逸少为会稽，子敬为吴兴，故三
吴之地，偏多遗迹，又是暮年遒美之时。”今此卷中亦时有《吴兴帖》。然《大令帖》传于世，佳者尚多，如《乞假表》
《庾公帖》《周姊帖》《洛神赋》，刘氏所藏十二字等帖，官帖
中皆遗之。仆顷以韵语题河南王氏所藏《子敬帖》云：
“君家大令书盈纸，笔势翩翩趣多媚。虽云沓拖如少
年，岂至拘挛同饿隶。会稽七子五知名，此公风概尤
超诣，《太极璇题》犹重书。”〈谓不书太极殿榜〉“一时凛凛标英气，
半袖精裓众争求。数幅新裙世尤贵，当时亲遇得已
难。况复传今仅千岁，龙珠归浦剑还津。”“此帖君藏真
得地，才披尺许目增明。鸾跂鸿惊欲飞逝，硬黄响拓
若传吾。完碧摹刊愿垂世。”《聊尔以记。大令书事，漫附
于》此。

《元度时来》一帖，米以为无名人作。仆谓此真晋人语，
但笔势疏缓，多失落耳。谓大令书则非，盖中云“仁祖
欲请为军司。”案献之以晋孝武太元十一年年四十
三卒，上推谢尚于穆帝升平元年卒，时献之方年十
三，请军司，又在升平前，大令是时才十许岁，安得已
作书论时事，殆是穆帝时他人书。后“元度何来迟”，亦
此类。

薄冷、益部二帖，米以为《欧率更书》实然，但米误以“益
部”字为“益郎”，盖下接《耆旧传》字。此帖盖借陈寿所著
《益部耆旧传》也。

《咏史诗》“郁郁涧底松”数句，乃集大令书。

《一月二十九日黄门帖》，亦王氏书，而非“大令”也。